**Pozsonyi Magyar Intézet /Balassi Intézet/**

A Pozsonyi Magyar Intézet egy kulturális hálózat része, Rómában, Moszkvában, New Yorkban működnek testvérintézetei. Magyarország kultúráját és imázsát hivatott népszerűsíteni a Pozsonyi Magyar Intézet, de a helyi civil megmozdulásokat is támogatja. Koncerteket, kiállításokat szervezünk, emellett beszélgetős műsorokat, ahol nem csak magyar, hanem szlovák szakembereket is fogadunk, hogy különféle témákról folytassanak párbeszédet. Negyedévente egy alkalommal a cseh, lengyel és szlovák partnereinkkel olyan szakértőket hívunk meg, akik a visegrádi országokat érintő problémákról beszélgetnek. Nemrég indult be a kulturális többnyelvűséget támogató programunk, szlovákiai múzeumokhoz, műemlékekhez juttatjuk el a magyar nyelvű tájékoztató szövegeket.

http://www.pozsony.balassiintezet.hu/hu/

A Balassi Intézet a határon túli magyar kultúra magyarországi és az egyetemes magyar kultúra külföldi bemutatásáért felel. Az egységes és egyetemes magyar kultúrát terjeszti és népszerűsíti a nagyvilágban, úgy hogy ezzel párhuzamosan segíti a külföldön vagy határon kívül létező magyar hagyományok és kultúra megismertetését Magyarországon.

Az intézet központi költségvetési szerv, a magyar művelődés nemzetközi kapcsolatrendszerének nemzeti háttérintézménye, amely 2007 március 1-től sajátos jellegű szakmai irányító központként működik, akárcsak a német Goethe Institut, vagy az angol British Council. Egyedisége tevékenységének tartalmában, működési területében illetve eszközrendszerében fejeződik ki.

A Balassi Intézet Magyarország kulturális diplomáciájának alakításában és céljainak megvalósításában kap kiemelt szerepet. Magyarország kulturális politikájának egyik fő célkitűzése a modernizáció, a versenyképesség fejlesztése. Vonatkozik ez a kultúrára, a kulturális infrastruktúrára is. A 21. századra nyilvánvalóan felértékelődött a világban a kulturális diplomácia, mely fokozatosan a nemzetközi kapcsolatrendszer „harmadik pilléreként" jelenik meg. Az Európai Unió országaiban, a „szubszidiaritás" ismert elve értelmében, a kulturális és az oktatási terület alapvetően „nemzeti hatáskörben" marad, ami egyben az Európai Unión belül a kulturális sokszínűség, a nemzeti kultúra értékei megtartásának záloga is. Ebben a rendszerben a külföldön működő [magyar kulturális intézetek](http://www.balassiintezet.hu/hu/nemzetkozi-kapcsolatok/kulfoldi-magyar-kulturalis-intezetek/) (23 intézetből és két levéltári kirendeltségből álló struktúra), a [vendégoktatói és lektori hálózat](http://www.balassiintezet.hu/hu/lektori-halozat/) (42 oktatói helyen), a magyar kulturális külpolitikai stratégia kiemelt eszközei közé tartoznak. A Balassi Intézet a magyar kulturális diplomácia hagyományosan jól működő pilléreire támaszkodva Magyarország presztízsét kívánja erősíteni. Menedzseli a 20 országban működő [intézetek,](http://www.balassiintezet.hu/hu/nemzetkozi-kapcsolatok/kulfoldi-magyar-kulturalis-intezetek/)és a 19 országban dolgozó [vendégoktatók, valamint a lektorok hálózatát](http://www.balassiintezet.hu/hu/lektori-halozat/), amellyel megvalósul a korábbi két struktúra hatékonyabb összehangolása, a kulturális diplomácia komplex feladatainak végrehajtása. Mindez feltételezi a rendszer működésének, cél- és eszközrendszerének az áttekintését és modernizálását. Ez a hálózat lehetőséget nyújt tehát arra, hogy olyan szervezeti és kultúraközvetítő erőt képviseljen, mely az egyetemes magyar kultúra értékeinek minél hatékonyabb képviseletét vállalhatja föl. A Balassi Intézet központi szerepet tölt be a [magyar nyelv tanulása, tanítása](http://www.balassiintezet.hu/hu/kepzesek/magyar-nyelvoktatas/), a képzés módszertani központjának kialakítása vonatkozásában. Oktatási programja igen széles körű: a hagyományos értelemben vett nyelviskolai tevékenységtől a[hungarológus részképzésen](http://www.balassiintezet.hu/hu/kepzesek/hungarologiai-kepzes/) át az [egyetemi előkészítő kurzusokig](http://www.balassiintezet.hu/hu/kepzesek/egyetemi-elokeszito/) szervez oktatást a külföldiek számára. A magyar származásúak körében külön foglalkozik a Kárpát-medencei magyarság, különösen a Csángó földről, Vajdaságból és Kárpátaljáról érkező hallgatók, illetve a nyugati szórványban élők nyelvi felkészítésével. [Pályáztatja](http://www.balassiintezet.hu/hu/lektori-halozat/lektori-allasok/)és irányítja a külföldön működő magyar lektorokat és vendégtanárokat. Kiadói feladatokat lát el, amelynek keretében időszaki és egyedi [kiadványokat, kiadvány-sorozatokat jelentet meg magyar és idegen nyelven](http://www.balassiintezet.hu/hu/kiadvanyok/). Internetes módszertani és oktatási központot hoz létre és működtet a magyar nyelv és kultúra iránt érdeklődők számára. A Balassi Intézet jelentős szerepet kap a művelődési terület ösztöndíjas programjainak a megvalósításában. [Szakkollégiuma](http://www.masz.balassiintezet.hu/hu/)Kárpát-medencei hallgatói központként részt vállal az európai integrációs folyamat nemzetközi mobilitási programjainak megvalósításában. Ösztöndíjak adományozásával és szakkollégiumi képzéssel segíti a határon túli magyar és más nemzetiségű fiatalok magyarországi tanulmányait. Nyilvános szakkönyvtárat alakít ki és működtet, dokumentumtárat és adatbázisokat tart fenn. A magyar kultúra és nemzeti hagyományok értékeinek közzététele, széleskörű hazai és külföldi megismertetése érdekében gondoskodik a nemzeti évfordulók méltó megünnepléséről, szervezi a hozzá kapcsolódó szakmai előkészítő munkát és részt vesz a lebonyolításában. Az intézet célja, megerősíteni a magyar kultúra pozícióit az egész világon, ahogy [Balassi Bálint](http://www.balassiintezet.hu/hu/balassibalint) humanista műveltséggel, magyar költészettel és dallamokkal terjesztette jó hírünket és nevünket a korabeli világban.